Vier sterf by inisiasieskoleArgieffoto (Foto: Dingeman, Wikimedia Commons) Die polisie in Mpumalanga het gesê hy is baie besorg oor vier sterftes wat onlangs by inisiasieskole in die provinsie plaasgevind het. Die vier jong mans, tussen 14 en 21 jaar oud, is onderskeidelik dood by die inisiasieskole in KwaMhlanga, Kwaggafontein, Vosman en Belfast. “Hulle het komplikasies gehad wat tot hul dood gelei het,” het brig. Leonard Hlathi, woordvoerder van die polisie, gesê. “ŉ Ondersoek is van stapel gestuur.” ŉ Voorlopige ondersoek het aan die lig gebring dat een van die slagoffers 14 jaar oud was. Kragtens die Mpumalanga Wet op Inisiasieskole mag geen persoon jonger as 16 die inisiasie bywoon nie. “Die omstandighede rondom sy toelating by die instansie word ook ondersoek, omdat ŉ minderjarige nie sonder sy ouers of wettige voogde se toestemming ŉ inisiasieskool bywoon nie,” het Hlathi bygevoeg. Dié toestemming moet vergesel word van ŉ mediese sertifikaat, wat deur ŉ dokter uitgereik is, wat verklaar dat die betrokke seun bevoeg is om aan die betrokke tradisionele praktyk deel te neem. “Die polisie maan ouers om met hul kinders te gesels om nie uit hul eie na inisiasieskole te gaan nie,” het hy gesê. “Die polisie versoek ook eienaars van die inisiasieskole om nie kinders te aanvaar wat uit hul eie opdaag nie.”